कांग्रेस का घोषणा-पत्र ‘हम निभायेंगे’ जारी, जनता से किये गये पांच बड़े वायदे
02-Apr-2019 01:53 PM
NEWS4NATION DESK : कांग्रेस ने आज मंगलवार को आम चुनाव 2019 के लिए अपना घोषणापत्र जारी कर दिया। कांग्रेस अध्यक्ष राहुल गांधी, सोनिया गांधी और पूर्व पीएम मनमोहन सिंह ने यह मेनिफेस्टो जारी किया। इस दौरान कांग्रेस की महासचिव प्रियंका गांधी, पूर्व वित्त मंत्री पी. चिदंबरम, पूर्व डिफेंस मिनिस्टर एके. एंटनी, प्रवक्ता रणदीप सुरेजवाला, आरपीएन सिंह, दिल्ली की प्रदेश अध्यक्ष शीला दीक्षित, राजस्थान के सीएम अशोक गहलोत समेत तमाम दिग्गज नेता मौजूद थे।
कांग्रेस ने अपने इस चुनावी घोषणा पत्र में किसानों और गरीबों को रिझाने की पूरी कोशिश की गई है। इसमें आम जनता से पांच बड़े वायदे किये गये है।
पार्टी ने अपने इस घोषणापत्र का शीर्षक 'हम निभायेंगे' रखा गया है। घोषणापत्र को जारी करते हुए कांग्रेस के राष्ट्रीय अध्यक्ष राहुल गांधी ने कहा कि हमने अपने चुनाव चिह्न हाथ की थीम को ध्यान में रखते हुए 5 बड़े वादों को इसमें शामिल किया है।
राहुल बोले, वादे किए हैं तो निभाएंगे
कांग्रेस अध्यक्ष राहुल गांधी ने कहा कि हम हर दिन प्रधानमंत्री के तमाम झूठ सुनते हैं। इसलिए हमारा कहना है कि हम अपने वादे को निभाएंगे। राहुल गांधी ने कहा कि इस मेनिफेस्टो को एक साल की कड़ी मेहनत से लोगों की राय लेकर तैयार किया गया है। पार्टी ने अपने घोषणापत्र का शीर्षक भी 'हम निभाएंगे' रखा है।
मनमोहन सिंह बोले, देश भर में होगी घोषणापत्र की चर्चा
घोषणापत्र जारी करते हुए पूर्व पीएम मनमोहन सिंह ने कहा कि कांग्रेस पार्टी के इस मेनिफेस्टो की चर्चा देश भर में होगी। गरीबों के कल्याण को इसमें जगह दी गई है। यह आगे बढ़ने वाला घोषणापत्र है, जिसमें गरीबों, छात्रों, किसानों और अल्पसंख्यकों समेत समाज के सभी वर्गों के कल्याण का ध्यान रखा गया है। हम लोगों को यह बताने जा रहे हैं कि बीते 5 सालों के बीजेपी राज में कैसे किसानों और गरीबों के हितों की अनदेखी हुई है और हम कैसे देश को आगे ले जाने वाले हैं।
कांग्रेस ने जनता से जो पांच वायदे किये है वे है
1. हर साल गरीब तबके के 20 फीसदी लोगों के खाते में 72,000 रुपये डाले जाएंगे। कांग्रेस ने इस स्कीम के लिए 'गरीबी पर वार, हर साल 72 हजार' का नारा दिया है।
2. 22 लाख सरकारी नौकरियों का वादा कांग्रेस ने किया है। 10 लाख लोगों को ग्राम पंचायतों में रोजगार देने का वादा किया गया है। 3 साल तक युवाओं को कारोबार करने के लिए किसी से भी अनुमति लेने की जरूरत नहीं है।
3. मनरेगा में काम के दिनों को 100 से बढ़ाकर 150 करने का ऐलान।
4.किसानों के लिए अलग से बजट जारी करने का ऐलान। किसानों का कर्ज न चुका पाना अपराध के दायरे से बाहर होगा।
5.जीडीपी का 6 फीसदी हिस्सा शिक्षा पर खर्च किया जाएगा। यूनिवर्सिटीज, आईआईटी, आईआईएम समेत टॉप संस्थानों तक गरीबों की पहुंच को आसान करने का वादा।